贈龍張泉醫爲灼艾
作者：蕭立之
朝代：宋

paragraphs: 留侯遠孫腹䏺肛，載儒家書雜岐黄。
桂山木落秋蒼蒼，畫簾西風杵臼香。
瘴烟癘雨吹南荒，弱兒倒卧瘦女僵。
藥石不入市賈箱，利專巫祝司禱禳。
磨刃霍霍向豬羊，見君似人喜踉蹡。
圭刀遣贈出錦囊，我憐此身無牢强。
外邪客氣弩矢張，君言扶衰艾火良。
有得不計腕肉瘡，世間何事非膏肓。
白晝二豎行跳梁，案脈駭走扁與倉。
餒腹可復須檳榔，請君乞我囊中方。